Príloha

Stručná charakteristika spoločnosti PUNCH International NV a jej zámerov v Slovenskej republike

Belgická spoločnosť PUNCH International NV so sídlom v Sint Martens Latem, Deurle je významným európskym výrobcom v oblasti spotrebnej elektroniky, displejov a profesionálnej elektroniky. Firma zamestnáva celkovo 1 800 zamestnancov a pôsobí v niektorých európskych krajinách  - Belgicko, Francúzsko, Veľká Británia, USA, Mexiku, Ázii ako aj v   Českej republike. V roku 1999 dosiahla firma Punch International NV obrat 3,166 mld. Sk, s jeho medziročným nárastom 17,1%. Akcie spoločnosti sú obchodované na bruselskej burze. Medzi zákazníkmi spoločnosti Punch International sa nachádzajú viaceré renomované zahraničné koncerny, napr. Philips, Grundig, Sony, Braun, Panasonic, Agfa, Rank Xerox a iní.

Punch International NV pôsobí na Slovensku od roku 1994, kedy založila dcérsku spoločnosť v Trnave, ktorá je zameraná na výrobu kovových a plastových komponentov pre elektroniku. V roku 1998 kúpila spoločnosť Punch International NV spoločnosť United Electronics, s.r.o., ktorá sa premenovala ma Punch Assemblies Námestovo, s.r.o. a zaoberá sa montážou komponentov predovšetkým pre elektroniku.

Punch International NV sa rozhodol investovať do výstavby priemyselnej zóny v Námestove najmä pre potrebu výroby vychyľovacích cievok a svetelných diel pre spoločnosť Philips ako hlavného zákazníka. Výhodná lokalizácia zóny vytvára predpoklady pre dodávky aj iným zákazníkom, pôsobiacim na európskom trhu.

Punch International NV v rámci prvej etapy výstavby výrobného areálu v Námestove začne s výrobou a montážou vychyľovacích cievok a svetelných diel pre televízne obrazovky. Výrobný proces bude realizovaný na základe know-how spoločnosti Philips. Výrobné plochy budú predstavovať 86 000 m2 s príslušným administratívnym a sociálnym vybavením. Spoločnosť Punch je už vlastníkom pozemku o celkovej výmere 200 000 m2. Cieľom prvej etapy vybudovania priemyselného areálu pre spoločnosť Punch je výstavba priemyselnej haly na ploche cca. 20 000 m2.

Spoločnosť Punch International NV sa rozhodla celkovo investovať cca 2,4 mld. Sk, pričom výstavba výrobných priestorov a administratívnej budovy si vyžiada celkovú investíciu vo výške 800 mil. Sk a vybavenie výrobných priestorov strojmi a zariadeniami si vyžiada investíciu v celkovej hodnote 1,3 mld. Sk. Zvyšná časť bude investovaná do pozemkov, vývoja, operačného kapitálu, predvýrobných nákladov a ostatných hmotných nákladov.

Z pohľadu vytvárania nových pracovných miest, spoločnosť Punch International NV uvažuje o zamestnaní celkovo 2500 osôb do konca roku 2005. V prvej etape by malo byť vytvorených 500 pracovných miest, v druhej a tretej po 1000 pracovných miest. Spoločnosť Punch International NV predpokladá, že z celkového počtu zamestnancov, bude približne 50 s vysokoškolským vzdelaním, 200 osôb so stredoškolským vzdelaním a 2 250 robotníkov Výstavba výrobného areálu, ako aj jej sprevádzkovanie vyvolá  navyše niekoľko desiatok pracovných príležitostí v okrese Námestovo  v oblasti stavebníctva a služieb. Postupným zaškoľovaním a vzdelávaním pracovníkov sa zvýši vzdelanostná úroveň obyvateľstva. Výrazne sa zníži nezamestnanosť v okrese Námestovo, ktorá v súčasnosti dosahuje 24,07%.

Spoločnosť Punch International plánuje exportovať 100% produkcie, čo pozitívne ovplyvní platobnú bilanciu SR.

Na základe vyššie uvedených údajov vzniká predpoklad, že priemyselná zóna bude nielen zabezpečovať rozšírenie výrobných aktivít spoločnosti Punch a uspokojovať výrobné potreby jeho zákazníkov na vysokej kvalitatívnej úrovni, ale prispeje výrazným spôsobom k všeobecnému rozvoju oravského regiónu a tým aj žilinského kraja.

Výstavba nového závodu prispeje k stabilizácii ekonomickej základne okresu Námestovo, ktorý je zatiaľ okresom s poddimenzovanou infraštruktúrou. Výrobou elektronických komponentov, ktorá má v tomto regióne tradíciu, poskytne kvalitné pracovné príležitosti miestnemu obyvateľstvu. Výstavba má plnú podporu mesta Námestovo ako aj Krajského úradu v Žiline.